b'\n_START_ARTICLE_\nSkydliauk\xc4\x97s v\xc4\x97\xc5\xbeys\n_START_SECTION_\nEpidemiologija\n_START_PARAGRAPH_\nMoterys serga 2\xe2\x80\x933 kartus da\xc5\xbeniau nei vyrai. Sergamumas yra 3\xe2\x80\x936/100 000 per metus ir did\xc4\x97ja d\xc4\x97l neai\xc5\xa1ki\xc5\xb3 prie\xc5\xbeas\xc4\x8di\xc5\xb3.\n_START_SECTION_\nStadija\n_START_PARAGRAPH_\nStadija nustatoma pagal TNM klasifikacij\xc4\x85. Ja apib\xc5\xabdinamas naviko dydis, limfini\xc5\xb3 mazg\xc5\xb3 pa\xc5\xbeeidimas ir metastaz\xc4\x97s \xc4\xaf kitus organus.\n_START_SECTION_\nSimptomai\n_START_PARAGRAPH_\nDa\xc5\xbeniausiai ligoniai neturi joki\xc5\xb3 simptom\xc5\xb3, liga nustatoma atsitiktinai atliekant tyrimus. Kartais navikas gali b\xc5\xabti randamas \xc4\x8diuopiant skydliauk\xc4\x99 kaip kietas, nepaslankus mazgas. Jei auglys did\xc4\x97ja, gali b\xc5\xabti pa\xc5\xbeeid\xc5\xbeiamas gerklas ir balso stygas valdantis nervas (lot. N. recurrens), kas pasirei\xc5\xa1kia u\xc5\xbekimimu. Toliau augant v\xc4\x97\xc5\xbeiui gali atsirasti skausmai, rijimo sutrikimai, dusulys, vir\xc5\xa1utin\xc4\x97s tu\xc5\xa1\xc4\x8diosios venos u\xc5\xbespaudimo sindromas.\n_START_SECTION_\nDiferencin\xc4\x97 diagnoz\xc4\x97\n_START_PARAGRAPH_\nSkydliauk\xc4\x97s v\xc4\x97\xc5\xbe\xc4\xaf reikia atskirti nuo nepiktybin\xc4\x97s kilm\xc4\x97s skydliauk\xc4\x97s padid\xc4\x97jimo d\xc4\x97l g\xc5\xab\xc5\xbeio, skydliauk\xc4\x97s adenomos, skydliauk\xc4\x97s u\xc5\xbedegimini\xc5\xb3 lig\xc5\xb3 (tiroidito).\n_START_SECTION_\nGydymas\n_START_PARAGRAPH_\nPapilin\xc4\x97 ir folikulin\xc4\x97 skydliauk\xc4\x97s karcinoma gydomos operacija, radioterapija, hormon\xc5\xb3 terapija. Gydymas radioaktyviu jodu esant \xc5\xa1ioms formoms yra vienas pagrindini\xc5\xb3 metod\xc5\xb3 ir efektyvus netgi esant i\xc5\xa1plitusiai ligai, metastaz\xc4\x97ms kituose organuose._NEWLINE_Esant medulinei skydliauk\xc4\x97s karcinomai pirmo pasirinkimo gydymo metodas yra operacija._NEWLINE_Anaplastin\xc4\x97 karcinoma da\xc5\xbeniausiai diagnoz\xc4\x97s metu jau b\xc5\xabna pa\xc5\xbeengusi ir gydoma radioterapija.\n_START_SECTION_\nOperacija\n_START_PARAGRAPH_\nOperacija atliekama esant bet kurios formos karcinomai, jei ji n\xc4\x97ra i\xc5\xa1plitusi u\xc5\xbe skydliauk\xc4\x97s rib\xc5\xb3. Da\xc5\xbeniausiai pa\xc5\xa1alinama visa skydliauk\xc4\x97, beveik visais atvejais i\xc5\xa1operuojami ir pa\xc5\xbeeisti limfiniai mazgai.\n_START_SECTION_\nRadioaktyvus jodas\n_START_PARAGRAPH_\nRadioaktyvus jodas 131 yra beta spindulius i\xc5\xa1skiriantis elementas. Kadangi skydliauk\xc4\x97 yra labiausiai organizme jod\xc4\x85 kaupiantis organas, radioaktyvus jodas susikaupia ir skydliauk\xc4\x97s v\xc4\x97\xc5\xbeio l\xc4\x85stel\xc4\x97se. Beta spinduliuot\xc4\x97 siekia tik kelet\xc4\x85 milimetr\xc5\xb3, tod\xc4\x97l sveiki organai ir audiniai n\xc4\x97ra pa\xc5\xbeeid\xc5\xbeiami, o naviko l\xc4\x85stel\xc4\x97s gauna dideles spinduli\xc5\xb3 dozes. Radioaktyvus jodas gali b\xc5\xabti skiriamas po operacijos, siekiant pa\xc5\xa1alinti likusias naviko l\xc4\x85steles, taip pat juo galima gydyti gerai diferencijuot\xc5\xb3 skydliauk\xc4\x97s v\xc4\x97\xc5\xbeio form\xc5\xb3 metastazes, netgi esant labai i\xc5\xa1plitusiai ligai. Prie\xc5\xa1 skiriant radioaktyv\xc5\xb3 jod\xc4\x85 reikia nutraukti gydym\xc4\x85 skydliauk\xc4\x97s hormonais.\n_START_SECTION_\nStandartin\xc4\x97 radioterapija\n_START_PARAGRAPH_\nStandartinis spindulinis gydymas skiriamas 50\xe2\x80\x9360 gr\xc4\x97j\xc5\xb3 doze \xc4\xaf limfini\xc5\xb3 mazg\xc5\xb3 zon\xc4\x85 ir 60\xe2\x80\x9370 gr\xc4\x97j\xc5\xb3 \xc4\xaf skydliauk\xc4\x97s zon\xc4\x85. \xc5\xa0iuo metodu gydoma anaplastin\xc4\x97 skydliauk\xc4\x97s karcinoma po operacijos arba kai operacija neb\xc4\x97ra taikoma d\xc4\x97l naviko i\xc5\xa1plitimo. Kai kuriais atvejais \xc5\xa1is gydymas po operacijos skiriamas skydliauk\xc4\x97s medulinei karcinomai siekiant suma\xc5\xbeinti jos atsinaujinimo rizik\xc4\x85. Radioterapija taip pat gali b\xc5\xabti gydomos kaul\xc5\xb3 metastaz\xc4\x97s ar gyvybei pavojingos arba simptomus sukelian\xc4\x8dios metastaz\xc4\x97s kituose organuose.\n_START_SECTION_\nPrie\xc5\xa1v\xc4\x97\xc5\xbeiniai vaistai\n_START_PARAGRAPH_\nVaistais gydomos tik pa\xc5\xbeengusios skydliauk\xc4\x97s v\xc4\x97\xc5\xbeio formos. Geri rezultatai pasiekiami skiriant naujus prie\xc5\xa1v\xc4\x97\xc5\xbeinius vaistus, proteinkinazi\xc5\xb3 inhibitorius. Kabozatinibas ir vandetanibas yra efektyv\xc5\xabs medulin\xc4\x97s skydliauk\xc4\x97s karcinomos gydymui. Sorafenibas parod\xc4\x97 neblogus rezultatus gydant gerai diferencijuotas skydliauk\xc4\x97s karcinomas. Gydymas chemoterapija n\xc4\x97ra labai efektyvus, jis taikomas tik esant i\xc5\xa1plitusiai ligai, kai kiti gydymo metodai neduoda rezultat\xc5\xb3.'